b'\n_START_ARTICLE_\nCelov\xc5\xa1ki zmaj\n_START_PARAGRAPH_\nCelov\xc5\xa1ki zmaj je legenda o zmaju v okolici Celovca.\n_START_SECTION_\nVsebina\n_START_PARAGRAPH_\nOkoli Vrbskega jezera je bila nekdaj mo\xc4\x8dvirna zemlja, ki je ljudje niso mogli obdelovati, zato so se naselili na bli\xc5\xbenje hribe in gri\xc4\x8de. Pastir, ki je izgubil svojo \xc4\x8dredo, se je moral \xc5\xbealosten vrniti k svoji ko\xc4\x8di. \xc4\x8ce se mu je v mo\xc4\x8dvirno pustinjo namre\xc4\x8d zateklo kako govedo ali ovca, jih ni videl nikoli ve\xc4\x8d. Redko kdo si je upal stopiti na kraj, kjer je marsikdo umrl in kjer je takrat gospodoval zmaj. Prekrivali sta ga \xc4\x8drna tema in neprijazna megla. Vselej, kadar je nastalo slabo vreme, se je sli\xc5\xa1alo tuljenje iz tiste pustinje._NEWLINE_Poglavar je najpogumnej\xc5\xa1emu izmed svojih hlapcev zapovedal preiskati tisti kraj in umoriti stra\xc5\xa1no po\xc5\xa1ast. Vendar si meje, za katero je gospodovala zver, ni upal prestopiti nih\xc4\x8de, saj je bil izgubljen vsak, ki je \xc5\xa1el tja._NEWLINE_Odlo\xc4\x8dili so se poskusiti s \xc5\xa1e eno zvija\xc4\x8do. Zraven mo\xc4\x8dvirja so naredili mo\xc4\x8dan, trden stolp, s katerega je bilo mogo\xc4\x8de opazovati, kje in kdaj se bo prikazal zmaj. Zbralo se je nekaj korenjakov, ki so \xc5\xa1li na nevaren lov. Poglavar je namre\xc4\x8d rekel:\xc2\xa0\xc2\xbbKdor si upa bodisi z mo\xc4\x8djo bodisi z zvija\xc4\x8do premagati zmaja, bo dobil ta stolp in \xc5\xa1e bogato pla\xc4\x8dilo zraven. Vsa zemlja, kjer gospoduje zmaj, bo zmagoval\xc4\x8deva last; \xc4\x8de je su\xc5\xbeenj, pa bo osvobojen.\xc2\xab\xc2\xa0Zbralo se jih je ve\xc4\x8d skupaj in so \xc5\xa1li nad zmaja. Vzeli so silnega bika in mo\xc4\x8dan, nazaj zakrivljen kavelj in oboje z \xc5\xbeelezno verigo privezali k stolpu. Bik je za\xc4\x8del tuliti, zmaj se je oglasil in prilomastil proti stolpu ter zgrabil bika, skupaj z njim pa \xc5\xbeelezni kavelj, ki se mu je zapel v meso. Korenjaki so padli po zmaju s te\xc5\xbekimi bati z ostrimi \xc5\xbeeblji in ga ubili. Tako je bila okolica re\xc5\xa1ena stra\xc5\xa1nega zmaja.\n_START_SECTION_\nDogajalni prostor\n_START_PARAGRAPH_\nNa mestu, kjer je stal stolp, so sezidali grad. Okoli njega je nastalo glavno mesto koro\xc5\xa1ke de\xc5\xbeele, dana\xc5\xa1nji Celovec. Najstarej\xc5\xa1e poselitve Celovca so bile na severu, na vrhu majhnega gri\xc4\x8da, saj je bila ju\xc5\xbena stran mo\xc4\x8dvirnata in zato nevarna. Pokrajina ni bila poseljena do prve polovice 13. stoletja.\n_START_SECTION_\nKip Celov\xc5\xa1kega zmaja\n_START_PARAGRAPH_\nNa Kri\xc5\xbeni gori (Kreuzbergl) blizu mesta so izsekali velikansko skalo, jo spravili v kamnoreznico pri cesti, ki pelje iz Celovca v Beljak, in iz nje izdelali kip, ki ga danes vidimo na Novem trgu (Neuer Platz) v Celovcu. Tristo mladeni\xc4\x8dev ga je na valjarjih privleklo v mesto. Pred zmajevim kipom stoji korenjak, ki se z debelim batom, okovanim z \xc5\xbeeleznimi \xc5\xbeeblji pripravlja, da bo udaril po rohne\xc4\x8dem zmaju. Kip je leta 1950 izdelal Ulrich Vogelsang. Najstarej\xc5\xa1i mestni pe\xc4\x8dat prikazuje zmaja z le dvema nogama in krili, v 16. stoletju pa so mu za\xc4\x8deli risati \xc5\xa1tiri noge.'